《临都试院考校已毕诸公尚恨遗才勉作数语释其》
宋代·郭印

平时参与商，会遇何由缘。
相从棘闱中，再见月之弦。
欢然臭味合，言笑浩无边。
论事快今古，谈玄贯天渊。
白袍阅多士，灯窗极精研。
所得乃溢数，无路能周旋。
踌躇不忍舍，在野恐遗贤。
我时职监视，日食亦千钱。
一言为订正，少逭饕餮愆。
譬如满盘珠，差择先光圆。
又如采美玉，疵瑕终弃捐。
兹事既不免，吾心白日悬。
群公人中杰，行簉蓬瀛仙。
愿开取士额，条画奏上前。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。